Source: https://info.raad.tartu.ee/dhs.nsf/web/viited/VOLM2004070100079
Timestamp: 2019-07-19 12:50:41+00:00
Document Index: 5745747

Matched Legal Cases: ['§ 6', '§ 22', '§ 45', '§ 8', '§ 31', '§ 31']

Määrus nr. 79 Tartu Linnavolikogu, Määrus 79
Määrus: Puu raiumiseks loa andmise kord
Teema: Puu raiumiseks loa andmise kord
Reg. number: 79
Vastuvõtmise kp: 01.07.2004
Jõustumise kp: 01.08.2004
Seosed: Tartu Linnavolikogu 28.09.2006. a määrus nr 40 tunnistab kehtetuks punkti 2.4.
Eelnõu: Puu raiumiseks loa andmise kord
Failid: lvk5m_0079.pdf ( 831 kb )
01. juuli 2004. a. nr 79
Määrus kehtestatakse kohaliku omavalitsuse korralduse seaduse (RT I 1993, 37, 558; 1999, 82, 755; 2000, 51, 322; 2001, 82, 489; 100, 642; 2002, 29, 174; 36, 220; 50, 313; 53, 336; 58, 362; 61, 375; 63, 387; 64, 390; 393; 82, 480; 96, 565; 99, 579; 2003, 1, 1; 4, 22; 23, 141; 88, 588; 2004, 41, 277) § 6 lg 3 p 1 ja § 22 lg 2, looduskaitseseaduse (RT I 2004, 38, 254) § 45, haldusmenetluse seaduse (RT I 2001, 58, 354; 2002, 53, 336; 61, 375; 2003, 20, 117; 78, 527) § 8 lg 2 alusel ning arvestades looduskaitseseaduse teisi sätteid, muinsuskaitseseadust (RT 2002, 37, 153; 47, 297; 53, 336; 63, 387; 2004, 25, 171) ja veeseadust (1994, 40, 655; 1996, 13, 241; 1998, 2, 47; 61, 987; 1999, 10, 155; 54, 583; 95, 843; 2001, 7, 19; 42, 243; 50, 283; 94, 577; 2002, 1, 1; 61, 375; 63, 387; 2003, 13, 64; 26, 156; 51, 352; 28, 190; 38, 258).
1.1.	Käesoleva määrusega kehtestatakse Tartu linna haldusterritooriumil asuvate üksikpuude, välja arvatud metsa metsaseaduse tähenduses ja viljapuude, raiumiseks loa taotlemise ning selle väljaandmise tingimused ja kord (edaspidi Kord).
1.2.	Raiumiseks on vajalik luba, kui puu diameeter kännu kõrguselt (15 cm kõrguselt maapinnast) on vähemalt 15 cm ning puul on selgelt nähtav(ad) või määratav(ad) tüvi(ed) ja võra.
1.3.	Raie Korra mõistes on:
1.3.1. puu likvideerimine juurekaelalt;
1.3.2. puu mõõtmete vähendamine nii, et puu kõrgus jääb madalamaks kui 6 m, seejuures puu okstega võra pikkus jääb väiksemaks kui 2 m;
1.3.3. puu võra vähendamine rohkem kui 25 % võrra.
2.	Taotluse esitamine ning sellele eelnevad toimingud
2.1.	Tartu linna haldusterritooriumil kasvava puu raiumiseks annab loa Tartu Linnavalitsuse linnamajanduse osakonna haljastusteenistus (edaspidi Haljastusteenistus). Tartu linna haldusterritooriumil kasvava puu raiumiseks saavad luba taotleda järgmised isikud:
2.1.1. puu kasvukoha kinnistu omanik(ud) või omaniku(e) esindaja volituse alusel;
2.1.2. maareformi seaduse (RT 1992, 10, 145; 2001, 52, 304; 93, 565; 2002, 11, 59; 47, 297; 298; 99, 579; 100, 586; 2003, 26, 155; 2004, 30, 208; 38, 258) § 31 lg 2 nimetatud maal kasvava puu puhul, kui riik ei ole valmis vastavat taotlust esitama ning kui nimetatud maad ei hoolda Tartu linn, isik, kes täidab nimetatud maaalal heakorra eeskirjas sätestatud koormist või selle isiku esindaja volituse alusel;
2.1.3. Tartu linna poolt hooldataval maareformi seaduse § 31 lg 2 nimetatud maal või Tartu linna omandis oleval maal kasvava puu puhul lepingu alusel nimetatud maadel heakorratöid tegev ettevõtja või tema volitatud esindaja.
2.2.	Kasvava puu raiumiseks esitatakse avaldus Haljastusteenistusele. Avaldus peab sisaldama:
2.2.1. puu asukoha täpset kirjeldust, võimalusel puu äranäitamist asendiplaanil või avalduse esitaja omakäelist joonist puu asukoha selgitamiseks;
2.2.2. põhjendust puu raiumiseks;
2.2.3. avalduse esitaja andmeid (nimi, isiku- või registrikood, aadress, kontakttelefoni number, e-posti aadress jms);
2.2.4. informatsiooni selle kohta, kas avalduse esitaja on Korra p 2.1.1., p 2.1.2. või p 2.1.3. nimetatud isik. Volituse olemasolul tuleb avaldusele lisada selle koopia;
2.2.5. kinnitust selle kohta, et puu raiumisel järgitakse ohutusnõudeid ning tagatakse puu raiumise järel avalikus kohas heakord.
2.3.	Korra p 2.2.2. nimetatud põhjendust ei ole vaja esitada, kui taotletakse luba puu raiumiseks, mis on määratud raiumisele kehtiva detailplaneeringu kohaselt.
2.4. Ehitusprojekti kohaselt raiumisele määratud puu raiumiseks antakse luba koos ehitusloaga ning punktis 2.2. nimetatud avaldust selleks esitama ei pea.
2.5.	Kui puu, mida soovitakse raiuda, asub kaitstaval loodusobjektil või on kaitstav looduse üksikobjekt, on enne Haljastusteenistuselt loa taotlemist vaja saada nõusolek puu raiumiseks kaitstava loodusobjekti valitsejalt.
2.6.	Kui puu, mida soovitakse raiuda, asub kinnismälestisel või muinsuskaitseala või kinnismälestise kaitseks kehtestatud kaitsevööndis, on enne Haljastusteenistuselt loa taotlemist vaja saada luba puu raiumiseks Muinsuskaitseametilt.
2.7.	Kui puu, mida soovitakse raiuda, asub vee kaitsmiseks hajureostuse eest ja veekogu kallaste uhtumise vältimiseks moodustatud veekaitsevööndis, on enne Haljastusteenistuselt loa taotlemist vaja saada nõusolek maakonna keskkonnateenistuselt, välja arvatud juhul, kui raiet soovitakse teha maaparandussüsteemi eesvoolul maaparandustööde tegemiseks.
2.8.	Koopia p 2.5. ja p 2.7. sätestatud nõusoleku(te)st ja/või p 2.6. sätestatud loast lisatakse avaldusele.
3.	Loa andmine või selle andmisest keeldumine
3.1.	Puu raiumiseks loa andmise menetluses Haljastusteenistus:
3.1.1. kontrollib taotluses esitatud andmete õigsust ning puu raiumise otstarbekust;
3.1.2. nõuab vajadusel taotlejalt täiendavaid dokumente ja selgitusi ning annab dokumentide ja selgituste esitamiseks tähtaja;
3.1.3. võib otsuse tegemiseks kaasata eksperte ning kuulata ära nende seisukohti;
3.1.4. otsustab puu raiumiseks loa andmise või sellest keeldumise;
3.1.5. märgistab vajadusel raiumisele kuuluva puu looduses.
3.2.	Haljastusteenistus võib keelduda puu raiumiseks loa andmisest eelkõige juhtudel, kui:
3.2.1. avalduse esitaja ei ole saanud Korra p 2.5. ja p 2.7. sätestatud nõusolekut(id) ja/või p 2.6. sätestatud luba;
3.2.2. avalduse puu raiumiseks on esitanud isik, kellele ei ole selleks õigust;
3.2.3. avalduse esitaja ei ole antud tähtajaks esitanud täiendavaid dokumente ja selgitusi;
3.2.4. kui avalduse esitaja ei ole puu raiumise vajadust põhjendanud või põhjendused osutuvad ebapiisavateks või muul moel väärateks;
3.2.5. puu raiumine on vastuolus avaliku huviga;
3.2.6. see on vajalik teiste isikute õiguste või huvide kaitseks või see tuleneb seadustest.
3.3.	Haljastusteenistus võib keelduda puu raiumiseks loa andmisest, kui kinnistu või suurema ala osas, kus puu kasvab, toimub planeerimismenetlus või on esitatud taotlus projekteerimistingimuste määramiseks, kuni planeeringu kehtestamiseni või ehitusloa väljastamiseni.
3.4.	Puu raiumiseks loa andmise või sellest keeldumise otsustab Haljastusteenistus hiljemalt ühe kuu jooksul arvates nõuetekohase avalduse esitamisest.
3.5.	Puu raiumiseks antud luba kehtib 1 (üks) aasta.
4.	Rakendussätted
4.1.	Erandkorras võib puud raiuda Korras nimetatud loata, kui on tekkinud avariiolukord ning Korras sätestatud loa taotlemise ajal tekiks oht inimeste elule, tervisele või varale. Käesolevas punktis nimetatud asjoludel teostatud puu raiumisest tuleb esimesel võimalusel teatada Haljastusteenistusele.
4.2. Määrus jõustub 01. augustil 2004. a.